b"\n_START_ARTICLE_\nPere Pi-Sunyer i Bayo\n_START_SECTION_\nActivitat empresarial\n_START_PARAGRAPH_\nTreball\xc3\xa0 a l'Editorial MacMillan de Nova York fins al 1949 quan torn\xc3\xa0 a Vene\xc3\xa7uela el 1948, on fou professor adjunt en la Facultat de Ci\xc3\xa8ncies Econ\xc3\xb2miques de la Universitat Central de Vene\xc3\xa7uela (1948-1963), economista del Banc Central de Vene\xc3\xa7uela, assessor de la Creole Petroleum Company i membre del Consell Nacional d'Economia de Vene\xc3\xa7uela el 1958. Alhora, fou un dels dirigents de la comunitat catalana com a president del Centre Catal\xc3\xa0 de Caracas i de Solidaritat Catalana, entitat creada pels grups pol\xc3\xadtics catalans a l'exili per a cobrir el buit del Consell Nacional de Catalunya. El 1963 marx\xc3\xa0 a Nova York, on dirig\xc3\xad els estudis econ\xc3\xb2mics iberoamericans a la companyia Standard Oil. El 1967 s'establ\xc3\xad a Madrid, on fou director del Departament Industrial del Banco Urquijo, c\xc3\xa0rrec que des del 1969 ocup\xc3\xa0 a Barcelona.\n_START_SECTION_\nActivitat pol\xc3\xadtica\n_START_PARAGRAPH_\nInteressat per la pol\xc3\xadtica, form\xc3\xa0 part de la reuni\xc3\xb3 constituent de l'Assemblea de Catalunya el 1971 com a membre d'Esquerra Democr\xc3\xa0tica de Catalunya, partit que m\xc3\xa9s tard s'integraria dins Converg\xc3\xa8ncia Democr\xc3\xa0tica de Catalunya. El 1977 fou nomenat Conseller d'Ensenyament i Cultura de la Generalitat Provisional presidida per Josep Tarradellas, i el 1978 va signar el decret que permetia l'ensenyament oficial i generalitzat del catal\xc3\xa0 a l'escola. _NEWLINE_A les eleccions al Parlament de Catalunya de 1980 fou elegit diputat per la prov\xc3\xadncia de Barcelona. Jordi Pujol li va oferir de seguir en el c\xc3\xa0rrec, per\xc3\xb2 la va refusar. Fou designat senador per la Generalitat de Catalunya del 1980 al 1988. Ha estat assessor del Centre de Relacions Auton\xc3\xb2miques de la Generalitat de Catalunya i vcoal de l'Ateneu Barcelon\xc3\xa8s (1985-1989). El 1989 fou nomenat president del Comit\xc3\xa8 Executiu de la Comissi\xc3\xb3 Am\xc3\xa8rica i Catalunya 1992 i el 1990 li fou atorgada la Creu de Sant Jordi."